LIETUVOS RESPUBLIKOS FINANSŲ MINISTRAS

ĮSAKYMAS

DĖL ATLYGIO UŽDAROSIOS AKCINĖS BENDROVĖS „VALSTYBĖS INVESTICINIS KAPITALAS“ VALDYBOS NARIAMS NUSTATYMO

2022 m. spalio 28 d. Nr. 1K-359

Vilnius

Vadovaudamasi Lietuvos Respublikos akcinių bendrovių įstatymo 20 straipsnio 2 dalimi, 29 straipsnio 6 dalimi, Valstybės turtinių ir neturtinių teisių įgyvendinimo valstybės valdomose įmonėse tvarkos aprašo, patvirtinto Lietuvos Respublikos Vyriausybės 2012 m. birželio 6 d. nutarimu Nr. 665 „Dėl Valstybės turtinių ir neturtinių teisių įgyvendinimo valstybės valdomose įmonėse tvarkos aprašo patvirtinimo“, 46 ir 701 punktais, Lietuvos Respublikos Vyriausybės 2022 m. balandžio 13 d. nutarimo Nr. 354 „Dėl valstybei nuosavybės teise priklausančių akcijų perdavimo Lietuvos Respublikos finansų ministerijai“ 1.2 papunkčiu, Lietuvos Respublikos Vyriausybės 2015 m. spalio 14 d. nutarimo Nr. 1092 „Dėl Atlygio valstybės valdomų įmonių ir savivaldybių valdomų įmonių kolegialių organų nariams mokėjimo tvarkos aprašo patvirtinimo ir valstybės valdomų įmonių ir savivaldybių valdomų įmonių kolegialių organų narių civilinės atsakomybės draudimo“ 2.1 papunkčiu, Atlygio valstybės valdomų įmonių ir savivaldybių valdomų įmonių kolegialių organų nariams mokėjimo tvarkos aprašo, patvirtinto Lietuvos Respublikos Vyriausybės 2015 m. spalio 14 d. nutarimu Nr. 1092 „Dėl Atlygio valstybės valdomų įmonių ir savivaldybių valdomų įmonių kolegialių organų nariams mokėjimo tvarkos aprašo patvirtinimo ir valstybės valdomų įmonių ir savivaldybių valdomų įmonių kolegialių organų narių civilinės atsakomybės draudimo“, 8.1, 8.2 papunkčiais ir 9 punktu ir uždarosios akcinės bendrovės „Valstybės investicinis kapitalas“ įstatų, patvirtintų visų uždarosios akcinės bendrovės „Valstybės investicinis kapitalas“ akcijų savininkui atstovaujančio asmens 2021 m. birželio 14 d. sprendimu Nr. (2.46-82)-53, 23.2 papunkčiu:

1. N u s t a t a u:

1.1. nepriklausomo uždarosios akcinės bendrovės „Valstybės investicinis kapitalas“ (toliau – Bendrovė) valdybos nario ir nario, kuris yra kitas atranką inicijuojančio subjekto pasirinktas asmuo, mėnesinio atlygio už Bendrovės valdybos nario veiklą Bendrovės valdyboje dydį – 1/4 Bendrovės vadovo 2021 metų vidutinio mėnesinio darbo užmokesčio;

1.2. valstybės tarnautojo, einančio Bendrovės valdybos nario pareigas, mėnesinio atlygio už Bendrovės valdybos nario veiklą Bendrovės valdyboje dydį – 1/8 Bendrovės vadovo 2021 metų vidutinio mėnesinio darbo užmokesčio;

1.3. Bendrovės valdybos pirmininko mėnesinio atlygio už Bendrovės valdybos nario veiklą Bendrovės valdyboje dydį – 1/3 Bendrovės vadovo 2021 metų vidutinio mėnesinio darbo užmokesčio.

2. Į g a l i o j u Bendrovės direktorių (su teise perįgalioti) pasirašyti su Bendrovės valdybos nariais pakeistas Bendrovės valdybos nario veiklos Bendrovės valdyboje sutartis.

Finansų ministrė	Gintarė Skaistė